Papersnake/gushiwen huggingface dataset:
丁未二月十三日延和轮对
喻良能（宋代）

六年不获面虞皇，重对彤墀昼漏长。
玉色粹温天一笑，归来满袖有浓香。
望海
慧琳（清代）

澎湃汇群川，苍茫一片烟。浮槎怀此日，鞭石自何年。

有岛多藏国，无涯恐堕天。曾经三浅后，待尔作桑田。
三月八日 其一
韩淲（宋代）

昼闲春婉婉，草树转花事。人谁用吾情，我自顺吾意。

江山不徒吟，城郭亦可醉。阴阴起晴风，相赏岂云易。

方斋既虚清，山堂亦深翠。来燕翩翩归，啼鹃眇眇至。

时物付芳华，所惜者风谊。
酒泉子（同前）
晁补之（宋代）

萱草戎葵，松菊堂深犹畏暑，晚云催雨霭帘栊。满楼风。

池莲翻倒小莲红。看扫鉴、天清似水，一轮明月却当空。画栏中。
再和答为之
黄庭坚（宋代）

林君维闽英，数面成瓜葛。
邻居接杖藜，过饭厌疏粝。
读书饱工夫，论事极精核。
奋身君子场，勇若怒未泄。
穷年栖旅巢，由命非由拙。
王良驱八骏，方驾度九折。
学堂疏雨余，石砌长苔发。
弟子肥如瓠，先生瘦惟骨。
北门一都会，尘埃人卒卒。
高盖如秋荷，势利相奔谒。
惟君尚寂寞，来观草玄笔。
斯文未易陈，正当高阁束。
金马事陆沈，市门逐乾没。
未须相贤愚，聊自嘲迂阔。
忆昨戏赠诗，乃辱报明月。
极知推挽意，我车君欲辖。
屠龙真强言，奔马不及舌。
赐书盈五车，直舍方二墨。
意会便欣然，余事过窗日。
尚恐素餐钱，诸生在城阙。
谒周孝公祠
程公许（宋代）

斩蛟潭近款丛祠，逸少行书小陆碑。
穹壤英名长不泯，烝尝故晨有余思。
排门箫鼓竞禳赛。挟弹罗纨群笑嬉。
煮酒流霞鱼馔玉，荆溪可欠我题诗。
嘉州留别子弟辈
胡世安（清代）

旋车风鹤际，别舸露葭前。今夕称游子，春光忆隔年。

莱庭怀舞称，衡赋欠《归田》。饕禄非吾事，殷勤北雁传。
醉落魄（次韵赵西里梅词）
张榘（宋代）

瑶姬妙格。冰姿微带霜痕拆。一般恼杀多情客。风弄横枝，残月半窗白。

孤山仙种曾移得。结根久傍王猷宅。欲笺心事呼云翮。为报年芳，萍梗正南北。
金陵山寺诗八首 其三 灵谷寺
张元凯（明代）

十里长松入杳冥，殿前功德水泠泠。气因定鼎千林紫，山托传泠万古青。

群鹿避人过隧道，寒花迎客媚空庭。草堂蕙帐今馀几，笑诵楣间旧勒铭。
茅山杂诗七首
缪荃孙（清代）

野鹤闲云伴此身，惊心岁月去如尘。空怀抗手千秋想，已是平头六十人。

薄海难求安乐土，馀生自署葛天民。屠鲸射虎非吾事，只愿紬书葆性真。
种菊
史铸（宋代）

幽怀远慕陶彭泽，一亩荒园试为钥。
自种黄花添野景，几多光彩照庭除。
汪叔耕见访不数日罗去恶语为赠兼简子用子美二友
吴儆（宋代）

负衅得老穷，扫轨事幽屏。跫然罗雀门，有客颀而整。

悲欢十年罗，樽酒清夜永。妙句时惊人，盈轴肯倾廪。

三日语未休，霜寒梦归省。临流分罗袂，波光照孤影。

重念吾故人，雪屋清灯冷。刘子抱遗经，深井汲修绠。

曹子中庸学，天理穷性命。老骥鼓不作，搴旗望公等。

天晴风日佳，何时过鼪径。石鼎燃豆萁，冰菹煮汤饼。
次韵徐鳞卿
陈著（宋代）

百罹身世不成家，赢得萧萧两鬓华。
梦想山行三载里，绸缪亲谊百年赊。
苍颜一见如枯柏，佳语相延总粲花。
别后有诗须狎寄，莫嫌踏险路谽谺。
石州慢·儿女篮舆
元好问（金朝）

儿女篮舆，田舍老盆，随意林壑。三重屋上黄茅，赖是秋风留著。旧家年少，也曾东抹西涂，鬓毛争信星星却。岁暮日斜时，尽栖迟零落。如昨。青云飞盖追随，倾动故都城郭。叠鼓凝笳，几处银屏珠箔。梦中身世，只知鸡犬新丰，西园胜赏惊还觉。霜叶晚萧萧，满疏林寒雀。
桂州水西
吕本中（宋代）

隆隆而雷风乘之，断霓落日江东西。江头古寺颇岑寂，僧檐正与南山齐。

我来端坐已寒暑，终日看山默无语。盗贼连村那敢问，藜苋充肠未为苦。

早禾已旱心所知，正待前山一犁雨。
示可然叟 其二
韩淲（宋代）

往来常爱白龙洞，困借僧窗竹榻眠。几许客尘烦恼病，为渠泉石弄风烟。
水调歌头·昔在虚皇府
葛长庚（宋代）

昔在虚皇府，被谪下人间。笑骑白鹤，醉吹铁笛落星湾。十二玉白无梦，三十六天夜静，花雨洒琅玕。瑶台归未得，忍听洞中猿。

也休休，无情绪，炼金丹。从来天上，神仙宫府更严难。翻忆三千神女，齐唱霓裳一曲，月里舞青鸾。此恨凭谁诉，云满武夷山。
哀贤
唐庚（宋代）

仁庙乃文考，裕陵真武王。先帝几于成，主上贤于康。

时亦有二几，采薇登首阳。其一犹行歌，其一今云亡。

功在百世外，懦夫心胆张。齐侯但多马，名灭身未僵。
次前韵述将归
方回（元代）

我虽无丝无竹亦无肉，犹有杜子美万卷书，
犹有陆士衡三间屋。作诗宁作郊岛之寒瘦，
终不屑元轻而白俗。文章杂在众人中，
大似浊河横济渎。平生浪费几吟笺，
何啻右军九万幅。既尝注漆园之十九言，
又颇拟栗里之四八目。道眼一照百皆妄，
未若奴耕婢织躬课督。江湖落魄但欠一归耳，
休官已幸天从欲。子男女七孙四人，
有菜共羹吾亦足。过此更徼非妄福，
政恐招忧复招辱。宅门夏荫双高桐，
园径秋香万丛菊。于是自歌招隐歌，
歌曰鹤怨猿惊兮在空谷。四十余年萍蓬将七十，
又何必越之南燕之北。
次韵韶美送刘夷叔二诗 其二 赠韶美
王十朋（宋代）

西南有佳士，岷峨秀匈中。标高语更妙，写出岷峨容。

青天道路难，冥冥慕蜚鸿。翩然下人间，海阔洪涛舂。

寻幽入禹穴，杖屦谁相从。万卷蟠腹笥，一榻眠禅丛。

时来访予语，自愧贤非戎。世态冷处薄，交情淡中浓。

去岁鉴湖别，分甘老岩松。行藏果谁使，离合情无穷。

田园有深约，耘耔当自充。异时瓯蜀间，林下见两翁。
次韵黄景文投赠三首
刘克庄（宋代）

谁道樗翁未苦衰，强扶鹤膝自支持。
无闲心力篆雕赋，下死工夫锻炼诗。
诸友多迁幽谷木，此郎今借上林枝。
暮龄喜读君章句，平易中间伏怪奇。
寄妹婉卿即步原韵
陆懿淑（清代）

匆匆握别几多时，无限深情语转迟。烟水迢迢劳远梦，云山叠叠费相思。

绿窗快赌当年绣，红烛閒敲永夜棋。此境已成陈迹逝，怜侬寂寞强题诗。
句 其七
刘攽（宋代）

秋高千里月，暮景一帆风。
代少卿和王宣徽游崇福宫
程颢（宋代）

睿祖开真宇，祥光下紫微。威容凝粹穆，仙仗俨周围。

嗣圣严追凝，神游遂此归。冕旒临秘殿，天日照西畿。

朱凤衔星盖，清童护玉衣。鹤笙鸣远吹，珠蕊弄晴晖。

瑶草春常在，琼霜晓未晞。木文灵像出，太一醴泉飞。

醮夕思飙驭，香晨望绛闱。衰迟愧宫职，萧洒自忘机。
咏歌姬诗
江洪（南北朝）

宝镊间珠花，分明靓妆点。薄鬓约微黄，轻红澹铅脸。

发言芳已驰，复加兰蕙染。浮声易伤叹，沈唱安而险。

孤转忽徘徊，双蛾乍舒敛。不持全示人，半用轻纱掩。
七夕大雨 其二
龚静照（清代）

匝岁离多泪已盈，化为甘雨溢花茵。纵生天上犹天忌，始信人间事有因。
送汝南张秘校及第后之官
刘敞（宋代）

从我陈蔡者，怜君不及门。青云期自致，鸣鹤果孤鶱。

仕道半纶重，及亲三釜尊。因声谢汝士，为喜月告存。
喜刘宝学彦修得归因叙初时凄怆之意十首
张嵲（宋代）

书来不苦瘴侵肌，却恐孤生厌食薇。
春到自然群物遂，须知寒谷独增辉。
阮郎归·丰城道中始闻蝉声
黄之隽（清代）

小篷掀处绿烟忙。人家烟际藏。两行深柳半圈墙。

浓阴如故乡。

两过处，一丝凉。蝉声飘客航。可怜飘不到羲皇。教人思北窗。
宋迪作八境绝妙人谓之无声句演上人戏余曰道人能作有声画乎因为之各赋一首 洞庭秋月
释德洪（宋代）

橘香浦浦青黄出，维舟日暮柴荆侧。涌波好月如佳人，矜誇似弄婵娟色。

夜深河汉正无云，风高掠水白纷纷。五更何处吹画角，披衣起看低金盆。
赠前京东王制属
洪咨夔（宋代）

赤叶风欲尽，黄花霜未乾。病添予许老，穷迫子能寒。

剑蚀蛟还吼，袍尘鹘尚盘。山东河北事，欲语泪汍澜。
送胡双湖归新安
熊禾（元代）

城南讲太极，寒泉参近思。
古人学道志，千里焉得辞。
{上山下欹}嵚入闽录，泱漭游湘诗。
共惟紫阳翁，跬步怀亲慈。
亲在望云想，亲去庐墓悲。
往迹尚历历，流风讵应衰。
紫阳有学子，绰绰醇儒姿。
手攜图象编，来扣文公祠。
为我再月留，着意窥精微。
理象本一原，体用非殊岐。
精爽谅有迪，涣然契深期。
末流学易偏，此语慎勿疑。
今晨出别语，怆然叙心知。
家君授余学，感子为发挥。
母茔有双湖，筑室吾将依。
愿子识一语，晨昏奉无违。
闻君陈大义，临分重含悽。
顾惟双湖象，在易已具垂。
八卦各具体，惟水独两之。
两间水为月，圣贤常取斯。
坎水与兑泽，行止固有时。
说从止处得，险与行相随。
居原丽泽占，讲习相涵滋。
行观游水至，德行宜常持。
易道静自悟，动焉谨知几。
乾坤胞与同，干蛊子职宜。
悠悠大化运，勉勉前修追。
愧予望道邈，愿君锐前驰。
浩歌祝融章，远送之武夷。
更浥寒泉润，注彼双湖涯。
清舒山馆对雨 其一
弘历（清代）

山云漏日午蒸炎，准拟今朝塞雨沾。屧步长桥才瞬息，珠丝先我掠前檐。
答严缁生孝廉即送之黔 其一
吴振棫（清代）

文武无方略，平生负国深。艰危遂如此，啸咏复何心。

边地才充少，劳生病易侵。更谁相慰喻，佳语似风琴。
再用前韵答继周丈二首
王炎（宋代）

士女春游喜得晴，焚香燕坐太清生。
绕枝乌鹊如要语，排闼青清不待迎。
倦客琴书来寓处，前人杖屦昔经行。
平生父党惟公在，发药宜闻謦欬声。
遂宁登舟
李流谦（宋代）

江流不知几曲折，但见远树合复分。
上滩下滩橹声急，眠沙白复如不闻。
山行畏迟舟欲速，试较里程翻诘曲。
都缘归计失平章，端恐青山笑人俗。
宫词
朱权（宋代）

宫花著雨渐应稀，柳絮因风不肯飞。
恰似太真春睡重，玉容娇惰不胜衣。
姚秀才爱予小剑因赠
刘叉（唐代）

一条古时水，向我手心流。临行泻赠君，勿薄细碎仇。
除夕
方岳（宋代）

一枝紫竹两青鞋，只麽穷年亦自佳。
理乱不知閒世界，浮休自若老情怀。
竹居可使食无肉，草具宁须菜与鲑。
春入灯花供别岁，葛巾随分对荆钗。
白头吟
王炎（宋代）

青丝织作双鸳鸯，紫丝绣成双凤凰。
在家不敢窥屏著，心愿出门逐夫婿。
琴中解道人心事，不辞半夜将身去。
君亲涤器妾当垆，岂料赋成天上知。
临邛旧事不记省，千金多买青蛾眉。
嫁时衣裳今尚在，妾貌未衰君意改。
当时去家恨太迟，今日思家翻自悔。
玉环既断不复连，青铜既破不复圆。
古来往人多薄命，不见鸾胶能续弦。
但愿新人同燕婉，桃花长春月长满。
鼎建金釜仙山灵泉古观碑
李焘（宋代）

臣堙独步转淦浪，□□□□□□阳。
风生□□□□□，紫气缤□赛锦堂。
欲频了了载诗酒，总为超□□□阴。
幽胜若天香境万，□舍兴乐招掌爱。
咏竹寄所知
张宁（明代）

地僻种元少，年深生渐滋。向无当路笋，时有出林枝。

晚翠迟堪并，春红近亦宜。阴森聊自尔，惭负雪霜知。
弟侄三人同日受官实为吾家盛事老怀不胜忭喜作四小诗见区区之意 其四
张纲（宋代）

清时得谢老山村，弟侄相过庆一门。结绶满庭青若若，莫辞勤苦报君恩。
鉴古韵语五十九首 其五十七 度宗恭帝
孙承恩（明代）

戎马凭陵日，宫闱恣乐辰。非因天有恶，自是国无人。

忠愤嗟多士，安危倚大臣。慇勤德祐诏，哀诵不堪论。
初冬送俊臣司马春明之官杭州
许亦崧（清代）

间曹风貌称清臞，笑指杭州别酒徒。从古才人半司马，最难游宦得西湖。

潮回万驽江声远，水净三潭月影孤。遥想到官香雪里，衙斋新放小梅株。
蜡梅二首 其二
赵伯成（金朝）

冷艳疏香寂莫滨，欲持何物向时人。东风自是清狂手，办作竹篱茅舍春。
送张舍人佐江州同薛璩十韵
王维（唐代）

束带趋承明，守官唯谒者。
清晨听银蚪，薄暮辞金马。
受辞未尝易，当是方知寡。
清范何风流，高文有风雅。
忽佐江上州，当自浔阳下。
逆旅到三湘，长途应百舍。
香炉远峰出，石镜澄湖泻。
董奉杏成林，陶潜菊盈把。
范蠡常好之，庐山我心也。
送君思远道，欲以数行洒。
孟东野赞
释广闻（宋代）

人知琴无弦，无琴无人知。独立天地间，知音复是谁。
过沈氏山居
钱起（唐代）

鸡鸣孤烟起，静者能卜筑。乔木出云心，闲门掩山腹。

贫交喜相出，把臂欢不足。空林留宴言，永日清耳目。

泉声冷尊俎，荷气香童仆。往往仙犬鸣，樵人度深竹。

酒酣出谷口，世网何羁束。始愿今不从，区区折腰禄。
清心镜 咏三教门人
马钰（金朝）

九阳数，尽通彻。三教门人，乍离巢穴。探春时、幸得相逢，别是般欢悦。也无言，也无说。执手大笑，无休无歇。觉身心，不似寒山，这性
次韵曾宏父见贻一首
刘一止（宋代）

东巡属车何大勤，铁马风趋过吴下。周宣自有中兴日，天厌毡庭尚须暇。

所兴吴越天有年，污邪委地连山前。与君步屧探禹穴，感时兴物俱惘然。

一官寓食家传久，暮景差池亦何有。遮藏要见太平时，狐死何曾忘丘首。
寄侍郎五曙偈
释警玄（宋代）

吾年八十五，修因至于此。问我归何处，顶相终难睹。
夏夜杂兴 其一
谢逸（宋代）

飞飞空中萤，晔晔扬其光。假此寸草资，乘阴争炜煌。

胶胶鸡既鸣，杲杲升扶桑。神奇复臭腐，尔生何可长。
贪泉
古成之（宋代）

贤良知足辱，为尔戎贪名。
一酌不能惑，千年依旧清。
深涵秋汉色，冷浸古松声。
珍重荒碑在，何人曾泪倾。
宴安抚洪尚书乐语口号
牟巘五（宋代）

琱戈红旆辔如丝，暂为君王镇左畿。
下鹄池边新有诏，卧龙山畔又催归。
共看阁老今黄闼，却笑门生也绣衣。
起舞祝公千岁寿，蓬莱云气正霏霏。
蜡梅四首 其三
杨万里（宋代）

莟头元不是花房，融蜡熬酥戏滴将。忽见微舒金爪甲，不知中有紫香囊。
华山隐者图
刘敞（宋代）

神仙不可学，浅俗如醯鸡。逍遥二三叟，乃独秦遗黎。

避地思远适，名山得幽栖。深岩紫芝秀，归路桃花迷。

稍远人世隔，遂忘陵谷移。至今山中人，往往犹见之。

吾闻秦皇帝，甚慕真人为。驾石窥蓬莱，载车象云蜺。

沙丘往不返，四海忽若遗。安知全真子，近在西山垂。

一千二百年，修身未尝衰。古称山泽臞，非复万乘期。

观君此图意，有以和天倪。
逢年与德粲同之温陵谒大智禅师医作四小诗送
洪迈（宋代）

山河我四大，物我同一体。
谁为若疾痒，搔按不容拟。
多生抱此念，耿耿未云已。
那知知鱼乐，更有濠梁子。
解绾归至永丰继善伯熊宝臣敦礼昆仲皆化去
曾丰（宋代）

新自梅关返葛溪，天心不与我心违。
市廛城郭依元在，亲戚交游过半非。
纸上衔犹仍旧署，腰间带已减初围。
候门童稚倚庐老，幸不空教赋式微。
忆原上人
戴叔伦（唐代）

一两棕鞋八尺藤，广陵行遍又金陵。

不知竹雨竹风夜，吟对秋山那寺灯。
减字木兰花（寄钦州刘叔冶史君）
戴复古（宋代）

羊城旧路。檀板一声惊客去。不拟重来。白发飘飘上越台。

故人居处。曲巷深深通竹所。问讯桃花。欲访刘郎不在家。
清真观
林尚仁（宋代）

一宫占断水中央，瘦竹添丁护短墙。
老鹳声中松子落，游鱼影里藕花香。
云房不雨琴常润，池阁无风榻自凉。
拟办隐心终老此，便须归与鹤商量。
桃叶歌
佚名（魏晋）

桃叶复桃叶，渡江不待橹。风波了无常，没命江南渡。
社集石浪庵山楼
邹志伊（清代）

不尽湖中浪，翻光上石坡。风过仍叠巘，云涌更层波。

客杖穿螺黛，僧房锁薜萝。楼高衔日月，窗小纳山河。

梅信先伸约，松声欲和歌。招携同谢朓，结契及维摩。

击钵诗成未，擎杯兴若何。几番吟社里，佳景上方多。
赞三十六祖颂
释印肃（宋代）

咄哉瞿昙氏，唯富那夜奢。
不拘有无种，遍地法莲华。
醴陵道上饱别故人被困坐竹舆因赋
史弥宁（宋代）

鸡声催起度江乡，病酒无憀客路长。
掩上轿窗无只句，著何面目见春光。
和紫虚丹房二十首 其十三
程通（明代）

林花雨过锦成机，岩壑云生石有衣。烟外数村牛马息，天中双有凤凰飞。

清朝蜃气连沧海，薄暮钟声出翠微。几度倚阑吟望处，翛然得意竟忘归。
题南华竹轩
葛敏修（宋代）

不用山僧供帐迎，世间无此竹风清。独拳一手支颐卧，偷眼看云生未生。
减字木兰花·心颠意耍
谭处端（元代）

心颠意耍。难辨身中真共假。意耍心颠。招得全生罪孽愆。心宁意息。定里闲闲明慧力。意息心宁。道自归而神自灵。
采莲曲
徐倬（明代）

溪女盈盈朝浣纱，单衫玉腕荡舟斜，含情含怨折荷花。

折荷花，遗所思，望不来，吹参差。
秋雨三首 其一
程俱（宋代）

细字忽难读，松窗失朝晖。开帘视天宇，屯云凝如黳。

霏微乍喷洒，翕忽看淋漓。斯须建百川，中庭即方池。

秋雷亦动地，势汹万鼓鼙。虚檐忽无声，苍狗变白衣。

飘摇露穹碧，凉飙洗蒸炊。雨师真解事，作止适所宜。
偈颂十首
释德光（宋代）

一月普现一切水，一切水月一月摄。
诸佛法身入我性，我性同共如来合。
大小永嘉，和屎合尿。
静观堂十偈
汪晫（宋代）

我无官守无言责，自倚栏干时一拍。
只因冷眼看破来，笑杀时人空擘画。
彭九廷评改丞卫首垂临访未遂驰贺辄成鄙句少
强至（宋代）

三年廷尉评，别事忽除丞。
步武通规近，生涯薄俸增。
翰林终必复，雅道已难能。
不预闻新命，那期念旧朋。
马鞍烦远御，爵刺改前称。
礼旷徒渐汗，情高倍服膺。
弹冠开慰喜，耸袂羡轩腾。
驰贺冰泥滑，宾阶愧后登。
满庭芳
丁无悔（宋代）

偃屋霜清，棱层烟碧，玲珑移在人间。山光林色，常伴主人闲。元有仙风道骨，无心趁、玉简朝班。归来赋，不因五斗，谈笑挂衣冠。

尤难。谁不羡，商山橘乐，湄水渔竿。引相君王子，助发幽欢。满泛寿觞多祝，南溟共、北海波澜。君知否，庙堂有意，相与问寒岩。
元丰己未三院东阁作·元丰戊午夏予尹京治陈
苏颂（宋代）

平日论心友与亲，白头临事斗如新。
臝衣难喻疑金客，束緼应无乞火人。
三省行藏知有命，十年流落困无津。
物情世态经谙练，不假虚词问大钧。
咏身
白居易（唐代）

自中风来三历闰，从悬车后几逢春。周南留滞称遗老，

汉上羸残号半人。薄有文章传子弟，断无书札答交亲。

馀年自问将何用，恐是人间剩长身。
和陶影答形
吴芾（宋代）

行止每依人，人皆笑我拙。
独以相从人，未能便弃绝。
纵君得显荣，亦耻事谀说。
人情苦好乖，会少常多别。
而我独与君。初不易生灭。
相亲如一体，亦不畏寒热。
但我常自暇，而君力常竭。
若以此比方，孰优还若劣。
赠别谢大行友可社丈擢南北部 其七
张萱（明代）

且将白眼撑高旻，莫向风尘叹积薪。薄宦亦须谙宦态，右文原自妒文人。
长沙陈述庐大令瞻麓图
章元治（清代）

遍走天涯三十霜，家园风景苦难忘。潭州太守留遗迹，戎幕参军忆故乡。

豪气元龙诗草富，传神痴虎笔花香。顾瞻闾墓心诚切，整顿乾坤事正忙。
颂古四首 其二
释清了（宋代）

乾坤那畔类难齐，千圣从来不识伊。家破人亡迷肯重，夜深寒塔影空垂。
虞美人 残灯
叶小鸾（明代）

深深一点红光小。薄缕微烟袅。锦屏斜背汉宫中。曾照阿娇金屋、泪痕浓。

朦胧穗落轻烟散。顾影浑无伴。怅然一夜漫凝思。恰似去年秋夜、雨窗时。
和栖霞寂照庵僧云渺
王安石（宋代）

萧然一世外，所乐有谁同。
宴坐能忘老，斋蔬不过中。
无心为佛事，有客问家风。
笑谓西来意，虽空亦不空。
耕田鼓诗
可朋（唐代）

农舍田头鼓，王孙筵上鼓。击鼓兮皆为鼓，

一何乐兮一何苦。上有烈日，下有焦土。愿我天翁，

降之以雨。令桑麻熟，仓箱富。不饥不寒，上下一般。
偈颂八十五首
释妙伦（宋代）

躘踵几只牯牛，总在瑞峰过夏。
有心卧月眠云，无意牵犁拽耙。
溪东溪西，岭上岭下。
饮水自饮水，吃草自吃草，
第一不得犯人苗稼。
十三四时尝从巫峡过他日偶然有思
沈佺期（唐代）

小度巫山峡，荆南春欲分。使君滩上草，神女馆前云。

树悉江中见，猿多天外闻。别来如梦里，一想一氛氲。
林倅到迓之途中小诗
杜范（宋代）

简书奔走日冲冲，偶此郊行兴易浓。
雨意醖成春野意，云容点就晓山容。
繭丝贮色桑条上，饼饵吹香麦陇中。
忽忆故园归去好，云山知隔几千重。
寄怀八弟三首
晁补之（宋代）

平日鸰原左右手，蟨邛前后未须论。
清秋淮上多诗句，白首篱边近酒樽。
杜舅高情笃兄弟，先君至性厚闺门。
两公与尔同师法，相待归来老此园。
虞美人
向子諲（宋代）

语答之，兼示栖隐宁老

澄江霁月清无对。鲁酒何须醉。人怜贫月不堪忧。谁识此心如月、正含秋。

再三涝漉方知处。试向波心去。迢迢空劫勿能收。谩道从来天地、与同流。
沙雁
杨载（元代）

漠漠寒烟树影微，一行沙雁背人飞。江南江北秋将尽，客子如今犹未归。
沁园春 七月二十六日集云和，酒后放歌，示主人朱三，并寄印髯奉天
姚华（清代）

酒上心来，热血汪汪，起落如潮。看人间万事，都成鬼蜮，乾坤一指，只解酕醄。

梦祟难亲，诗魂易失，千叠愁心何处消。秋风起，更吹愁压鬓，做尽刁骚。

无聊酒醒今宵。奈人散更阑不可招。索归寻萧寺，闲门敲月，坐呼山鬼，长啸干霄。

狂处陵人，悲来骂世，袒臂科头容我豪。君知否，有元龙尚在，湖海逍遥。
咏史下·慕容垂
陈普（宋代）

国亡家破此心全，氐与鲜卑两付天。
王猛开心似诸葛，风云无望白头年。
仆有诗思成父辄知之而绝不肯道一语以二十八
赵蕃（宋代）

诗情郁郁见须眉，何意君能辄识之。
目击道存真有得，傍观袖手岂非痴。
题邹安斋诗卷
罗公升（宋代）

兵余十八载，乃忽见此诗。
乾坤发危涕，未论言语奇。
古音乃泗发，丽色藻鲛丝。
想见堵墙人，倾倒落笔时。
奈何清平调，变入寒笳吹。
苍茫同谷意，天遣放厥词。
墓槚忽可材，所患访何迟。
空余两家子，把卷惊合离。
九原不可起，可起更可悲。
祝君藏名山，小作千岁期。
都梁雪天晚望
张耒（宋代）

浮梁淮面欲飞腾，金碧浮屠间玉层。
古岸萧条风卷雪，长河咽玉水浮冰。
留连淮汴残年客，蹭蹬尘埃一老僧。
闻道都梁梅未拆，可随桃李畏严凝。
龙多仙
刘望之（宋代）

金船载山知有无，大千浮空佛所书。
何人夜继海山臂，一手挈置西南隅。
白虹发晴涪水现，翠凤下晓巴山趋。
亮哉何邦实有此，但恐□舞皆凡姝。
已从上头收浩荡，更著幽处藏萦纡。
冯仙观中柏摩月，静老岩下泉跳珠。
霜荷千树小雨暗，野竹万个秋风□。
石囷□不了岁事，丹灶肯为凡人炉。
惜无数桃出山崦，来藉芳草开春壶。
从来山僧野道士。畏客誓不荒榛芜。
问谁结屋据雄会，邑中令君秦大夫。
此郎平生眼如鹘，视此亦足知远园。
挽衣留客来置酒，要看碧浪摧天吴。
我亦为渠脚力轻，拄杖插到青云孤。
酒酣抚槛叫落日，共闵此世真区区。
真须举臂游汗漫，莫向人间堕履凫。
永别
贾云华（宋代）

魂归冥漠魄归泉，却恨青蛾误少年。
三尺孤坟何处是，每逢寒食一潸然。
泊平江百花洲
杨万里（宋代）

吴中好处是苏州，却为王程得胜游。
半世三江五湖棹，十年四泊百花洲。
岸傍杨柳都相识，眼底云山苦见留。
莫怨孤舟无定处，此身自是一孤舟。
和紫琼主人即事用端卿韵
弘瞻（清代）

庭院深深远市哗，薄寒轻暖护窗纱。春林剔藓思题石，夜雨移窗为看花。

楼外鸟啼诗梦破，风前人立帽檐斜。红桥暇日期相访，载酒随君玩物华。
荆州怀古
潘奕隽（清代）

秋入江城暑气微，参差屋瓦带斜晖。渚宫烟冷蘋花老，沙市风清燕子飞。

南渡功名人事异，三分割据霸图非。曲江楼上凭阑久，一片涛声上钓矶。
题镇远何贰守东岩四咏用林见素韵 其二 蓝江晚渡
周瑛（明代）

长江春水满，瀰瀰绿如苔。行人过江急，江阔船不来。
挽赵东岩简叔彦侯四首 其四
王迈（宋代）

召节飞来湘水滨，笺天乞取自由身。悬知寿杖宜扶孔，纵有蒲轮莫致申。

老去最能坚晚节，复来应信有全人。朱虚不作更生死，谁为苍生问大钧。
小园
陆游（宋代）

谁为闲愁拨不开，小园也复有池台。
清泉白石皆吾友，绿李黄梅尽手栽。
冲雨茭鸡时上下，近人栗鼠不惊猜。
自怜两屦犹轻捷，不待儿扶日日来。
敬赠郑谏议十韵
杜甫（唐代）

谏官非不达，诗义早知名。
破的由来事，先锋孰敢争。
思飘云物外，律中鬼神惊。
毫发无遗恨，波澜独老成。
野人宁得所，天意薄浮生。
多病休儒服，冥搜信客旌。
筑居仙缥缈，旅食岁峥嵘。
使者求颜阖，诸公厌祢衡。
将期一诺重，欻使寸心倾。
君见途穷哭，宜忧阮步兵。
送复守张垧朝奉罢归
张耒（宋代）

一梦西都十二年，竟陵相遇各华颠。
风流家世仁人后，恺悌歌谣楚俗传。
学道爱君甘淡薄，倦游嗟我久留连。
自怜江上伤春眼，不待琵琶已泫然。
京华对雪
强至（宋代）

嘉祐岁庚子，长安一尺雪。
落地还成冰，后土冻欲裂。
出门望天还，层城裹银阙。
健马载高冠，傍人指夔卨。
拜表瑶墀归，酒面风前热。
万井莫回头，穷阎正骚屑。
晓突无青烟，饥唇閟殭舌。
咄嗟路边子，未死衣百结。
亦有待次人，空囊磨岁月。
愁吟徒尔为，泱漭天地阔。
吴。鲁肃指囷
孙元晏（唐代）

破产移家事亦难，佐吴从此霸江山。

争教不立功勋得，指出千囷如等闲。
春景 润物细无声
刘辰翁（宋代）

何用雨声粗，分明润物酥。岂惟听不得，政自细如无。

九陌尘难听，千林泽遍敷。怪如沾草露，滴不到蓬壶。

但觉花沈醉，谁知柳索扶。老龙空辟历，辛苦救焚枯。
次韵黄秀才秋兴（二首）
滕毅（明代）

虎战龙争二十秋，江波日夜自东流。
道傍无语王孙泣，天际含颦帝子愁。
苜蓿风烟空壁垒，蒹葭霜露满汀洲。
古来惟有西山月，永夜依依照白头。
和朱智叔鹿鸣席上
陈师道（宋代）

三楚风流秀士林，英词从昔动修门。
充庭初识苍龙础，赐醴行沾白兽樽。
已上荐书轻一鹗，更凭诗力化群鲲。
千年辽鹤空城郭，谁见朱公有异孙。
贺新郎·赋琵琶
辛弃疾（宋代）

凤尾龙香拨。自开元霓裳曲罢，几番风月？最苦浔阳江头客，画舸亭亭待发。记出塞、黄云堆雪。马上离愁三万里，望昭阳宫殿孤鸿没。弦解语，恨难说。
辽阳驿使音尘绝。琐窗寒、轻拢慢捻，泪珠盈睫。推手含情还却手，一抹《梁州》哀彻。千古事，云飞烟灭。贺老定场无消息，想沉香亭北繁华歇，弹到此，为呜咽。
从军行送王玉门之大梁
宋琬（清代）

有客有客髯而紫，左挟秦弓右吴矢。自言家本关中豪，黄金散吴来江沚。

年来倦上仲宣楼，裹粮且记侯赢里。腰间匕首徐夫人，河畔荒丘魏公子。

悬知吊古有深愁，慷慨登车不可止。自从盗决黄河奔，大梁未有千家村。

烽火但增新战垒，尘沙非复古夷门。短衣聊向将军幕，长剑终酬国士恩。

落日驱车临广武，春风试马出轘辕。丈夫佩印乃恒事，安能郁郁老丘樊！

王郎顾我深叹息，一见欢喜如旧识。此行不但为封侯，人生贵在抒胸臆。

江上杨花白雪飞，梁园芳草青袍色。盾鼻犹堪试彩毫，莺声聊为停珠勒。

醉后狂歌气若云，军中教战容如墨。春风拂地车斑斑，起看明月揽刀环。

平台宾客久零落，至今汴水空潺湲。怜予偃蹇风尘际，年来罄折雕朱颜。

已知苦被雕虫误，强弩欲挽不可关。待尔他年分虎竹，相从射猎终南山。
江涨
苏辙（宋代）

山中三日雨，江水一丈高。
崩腾没州渚，淫溢浸蓬蒿。
凌晨我有适，出门舟自操。
中廛已易肆，下道先容舠。
鸡犬萃坟冢，牛羊逾圈牢。
厨薪散流枿，囷米为浮糟。
卧席不遑卷，剥茧仍未缫。
老弱但坐视，闾里将安逃。
徙居共扰扰，来势方滔滔。
嗟余偶同病，哀尔为生劳。
晴日慰人愿，寒风送惊涛。
藩篱山旧趾，蠃蚌遗平皋。
流窜非择地，艰难理宜遭。
胡为苦戚戚，一夕生二毛。
和李伯玉用东坡韵赋梅花
朱熹（宋代）

北风日日霾江村，归梦正尔劳营魂。忽闻梅蕊腊前破，楚客不爱兰佩昏。

寻幽旧识此堂古，曳杖偶集僧家园。岚阴春物未全到，邂逅只有南枝温。

冷光自照眼色界，云艳未怯扶桑暾。

遥知云台溪上路，玉树十里藏山门。自怜尘羁不得去，坐想佳处知难言。

但哦君诗慰岑寂，已似共倒花前樽。
上楼大参
苏泂（宋代）

四朝相业旧仪刑，今代衣冠类晓星。
青眼更谁怜后裔，白头空晓抱遗经。
冲霄有路开笼鹤，槁案无时泣卷萤。
吏部观文均所爱，因声廊庙一丁宁。
临池歌
刘子翚（宋代）

君不见钟繇学书夜不眠，以指画字衣皆穿。当时尺牍来邺下，锦标玉轴争流传。

又不见鲁公得法屋漏雨，意象咄咄凌千古。断碑零落翠苔封，直气英风犹可睹。

元常独步黄初际，清臣后出今无继。风神迥处本天资，巧力亦自精勤至。

羡君好尚何高奇，寒窗弄笔手生胝。向来失计堕尘网，锐气直欲摩云飞。

男儿舌在心何怍，却拟临池寻旧学。要须笔外见钟颜，会自蛟龙生掌握。

银钩石刻余何爱，劝以短歌君勿怠。他时八体妙有馀，此歌傥可君绅书。
偶成
杨万里（宋代）

珍禽饮盆池，将扇扑窗户。
一声惊得飞，再声惊不去。
晚望
严廷中（清代）

疏林下寒叶，秋在远人村。落日红如此，炊烟淡有痕。

牛羊识归路，蔬果熟山园。共说今年好，禾苗高过门。
毗陵留别
朱放（唐代）

别离非一处，此处最伤情。白发将春草，相随日日生。
竹枝
皇甫松（唐代）

槟榔花发鹧鸪啼，
雄飞烟瘴雌亦飞。
送李推官
徐积（宋代）

物有所兴，因人而就。其人维何，所性忠厚。能谋而果，能明而究。

所任其责，力成厥构。既成之法，可继于后。入门而东，自南而北。

如污斯隆，如枉斯直。如塞斯通，如隘斯辟。如翼斯张，如衡斯举。

如蔀斯赫，如阒斯睹。室有明窗，墙有坚堵。地无游蚁，穴无伏鼠。

既完既成，既安既处。师乎师乎，岂可苟然。心为道本，所为义先。

心之所无，道不可传。所之所无，口不可宣。唯正唯直，求己以全。

以义以命，如耕平田。处心积虑，贯通神明。无忝乡校，勿负朝廷。

成人子弟，慰人父兄。二三职事，其亦警戒。欲善诸外，先治诸内。

存诚防邪，集义养气。作伪心劳，作德心逸。如此两句，守而勿失。

谨佐尔师，各修其职。庶乎诸生，其则不远。已修加修，已善加善。

不率者从，不类者变。子弟如此，父兄所愿。可慰乡人，可成学风。

可酬其劳，可称厥功。
送照禅人之湖南
释正觉（宋代）

衡岳迎秋翡翠瘦，潇湘漾风瑠璃皴。
夜船载月急如箭，归去来兮休问津。
踏莎行
黄裳（宋代）

雪云浓。送愁思，衾寒更怯霜风。惹起离恨，为光阴恼，人意无穷。惹省年华屡换，渐作个、浮生玉髯翁。休易感，新醅泛蚁，且共时同。相逢。
笑语相契，况驾言游处，山里齐宫。寂寞时候，自有皓景，粉泽冬容。先顾丽人期约，痛赏候、花开洛城红。三十日，回头过尽，喜对春工。
春景 空院落花深
刘辰翁（宋代）

绿沈空院雨，依约旧谁家。已废惟芳草，尤深是落花。

阴阴迷燕垒，籍籍失蜂衙。数点埋香玉，千枝委雪沙。

楼残金谷障，路合玉钩斜。唤醒弓弯舞，天风即海涯。
与梦得同登栖灵塔（一无栖字）
白居易（唐代）

半月悠悠在广陵，何楼何塔不同登。

共怜筋力犹堪在，上到栖灵第九层。
寿郭文伯
胡奎（元代）

蓬莱宫殿压金鳌，南极星明紫气高。太傅诸郎琼作树，开元供奉锦为袍。

逢人惟种林间杏，待我来偷海上桃。西翠楼前今夜月，玉笙谁伴醉春醪。
二十日夜宿小杨
赵蕃（宋代）

侬问何村泊，人询底处船。
凶年无善俗，永夜少安眠。
仅有多年被，犹无旧物毡。
未应能我累，瑟缩自成然。
临江仙·太一混元真法
王哲（金朝）

太一混元真法?，清心精锐行持。先擒自己那虫尸。香涸通上界，威力暗施为。救拔亡魂消旧业，见存广得洪禧。鬼惊神骇惧勾追。行功惟显著，指日彩云随。
戏题龙眠马性图
楼钥（宋代）

狗子已知无佛性，马又何曾有性来。
伯乐若来休着眼，任它骐骥混驽骀。
赠番昜程克己
高翥（宋代）

见说番昜有老程，与人怀抱亦分明。一千里外未识面，二十年间长慕名。

因听酒边谈旧事，便从客里定交情。他时我老君犹健，海内重逢即弟兄。
县斋秋怀
程公许（宋代）

春渠鍼绿秧，秋畦压黄云。
积忧稍缓带，转手俄空囷。
况彼东人稍，右田灼焚。
算缗方趣辦，蒙袂须劝分。
谁为本根虑，天高闻不闻。
簇水近
贺铸（宋代）

一笛清风弄袖，新月梳云缕。澄凉夜色，才过几点黄昏雨。侠少朋游，正喜九陌消尘土。鞭穗袅、紫骝花步。过朱户。认得宫妆，为谁重扫新眉妩。徘徊片响难问，桃李都无语。十二青楼下，指灯火章台路。不念人、肠断归去。
建隆郊祀八首
窦俨（宋代）

谓天盖高，其听孔委。
闻乐歆德，介以福禧。
李氏绣佛赞 其二
刘跂（宋代）

巍巍堂堂，妙庄严聚。一念现前，非针非缕。文闻已彰，何妨金露。

满月当空，谁知在处。
吴孟章自乐山八景 其五 引泉渠
张宁（明代）

疏凿近山陂，开云导玉脂。岸回斜沁圃，石矗细通池。

溪雨涨来急，野花流到迟。因之想清渭，欲访郑当时。
走笔送韩昕伯谒任广文
刘宰（宋代）

芹宫竞说广文贤，姓字高县衮绿边。
八十老翁无失德，三千弟子尽推先。
送蒋熙州
吕陶（宋代）

昔登蒋公门，忽忽五十载。于今见犹子，省记似前代。

庆源得馀波，家范禀性诲。笔下吐雄文，滔滔涌江海。

胸中抱英气，落落等嵩岱。十尝试一二，卓荦已称最。

还朝才几时，何时又补外。河湟复古地，形势壮且大。

册府图籍存，充国城垒在。临洮建都府，节制中机会。

守之扼喉吭，动则攻腹背。西羌辄犯顺，种落异向背。

呼嗟秦雍间，氛祲恐未艾。连年困飞挽，何日贮仓廥。

一病费调养，已甚其可再。绥怀与剪荡，黑白灿利害。

吾君鉴勤远，静制六合内。仁如天地心，万类悉容贷。

不矜灵旗伐，未奏短箫凯。一旦春风来，生意入穷塞。

载瞻将军钺，犹识使者旆。治边信有术，岂徒威克爱。
辋川闲居
王维（唐代）

一从归白社，不复到青门。
时倚檐前树，远看原上村。
青菰临水拔，白鸟向山翻。
寂寞於陵子，桔槔方灌园。
再和
晁说之（宋代）

不知今岁是何年，铁马胡儿绕日边。
虽有庙堂能格帝，更求岩穴与谈天。
废兴谁识诗千首，消长难忘易二篇。
卧雪诸孙心事苦，重湖颇愧汨罗渊。
梅下吹笛
顾大典（明代）

红筵绿酒扑寒香，树树梅花压粉墙。
忽见玉鳞飞夜月，自吹长笛坐胡床。
夜中得循州赵司马侍郎书因寄回使
卢纶（唐代）

瘴海寄双鱼，中宵达我居。两行灯下泪，一纸岭南书。

地说炎蒸极，人称老病馀。殷勤报贾傅，莫共酒杯疏。
一剪梅 人日即事
张瑛（唐代）

晓来春色满天涯。风绕窗纱。日绕窗纱。争向新光斗丽华。

人也欢哗。鸟也欢哗。

把酒微吟清梦赊。起对梅花。卧对梅花。忽闻萧鼓太周遮。

知道谁家。问道谁家。
和同舍胡元茂松年夜直书怀 其一
程俱（宋代）

南枝挂明月，羁羽无安眠。天寒倚脩竹，窈窕谁当看。

平生饱幽独，古井不复澜。一来英俊中，梦寐犹林泉。

夜直石渠阁，周庐别闲宽。恨无青藜杖，照此清夜寒。
谨和老人初冬寓笔十绝
洪咨夔（宋代）

是非不验道应坏，祸福无凭天也芒。
便使曹瞒生卖履，已赊王衍死排墙。
教授未著作还
梅尧臣（宋代）

何以拟君子，云鸿肃羽仪。
将过上林苑，先集孝王池。
唼藻有余乐，渐磐方得时。
野塘归莫晚，白水远连陂。
送曾孙灼出赘卢氏
陈著（宋代）

男生必有室，有室在嗣亲。
家贫或出赘，出赘难为人。
汝今为此行，及此初花春。
粼粼潮迎舟，叶叶风吹巾。
凤云已在眼，不觉生精神。
我方为汝忧，老语因重陈。
其修汝容止，其谨吻唇。
门庭勿忘旧，市井勿随新。
沈醉不如醒，饫饱不如贫。
侥幸多非福，欢笑容易颦。
主敬为根本，力学解因循。
贤□□□翁，昔我相面频。
别来五十年，匆匆隔一尘。
谁知有今日，汝得□□□。
□□翁婿洽，义实师生均。
造次莫非教，岁月如去轮。
□□□□□，何此为终身。
留欲副清冰，归欲见老椿。
要须日凛□，□□□□津。
再至山阳
吴则礼（宋代）

北湖锥也无，四海一儿子。
此生吾知之，不过老病死。
五斗一强谋，要饱聊尔耳。
秃发犹读书，尽胜种种事。
初解行脚包，问讯长淮水。
端欲洗枯肠，相见辄欢喜。
将借官屋居，聊复置床几。
更煮楚州糜，尚欠淮南睡。
手中楞严经，咀嚼真有味。
姑降老鼻雷，岂复论字义。
会稽智印大师可升复为僧正因寄
赵抃（宋代）

突兀浮图烈燄焚，入云千尺一朝新。闻师领众非辜罢，今复如初慰越人。
浣溪沙·雪絮飘池点绿漪
赵师侠（宋代）

雪絮飘池点绿漪。舞风游漾燕交飞。阴阴庭院日迟迟。一缕水沈香散後，半瓯新茗味回时。闲万事总忘机。
入书室东垣有神光自几案出三首
罗公升（宋代）

征鸿且勿飞，我凭问长安。
长安在何许，征鸿亦良难。
世狭日月短，气缩天地悭。
春色岂不深，风雨犹晓寒。
哀三城
释居简（宋代）

岁逢虎牛祸折萌，荡荡蜀道犹可评。
嗾奸反正善其计，振槁拉枯徒匀勸。
初虽覆杯可撲减，终焉决海难为平。
智人三尺眼前暗，明玉一玷磨弗晶。
因仍扰扰不知了，残金欲灺连鞑人。
武功夙著冲与寔，貂蝉贵欲兜牟成。
孽成孤凤鸟不度，守有可死生无因。
两公气节固相类，又类射虎飞将军。
西和寅仲出儒素，开禧总饷先垂名。
太丘是父有是子，冲楼跨灶前无伦。
话头讲明有定见，不与奸谄相因循。
犬戎日众我日寡，貔貅乍屈还乍信。
贺兰饱鲜芳醉醇，啮指不仇南霁云。
恸哭秦庭不肯援，有严玉帐无分兵。
借令空弮可持满，飞镝已飞风中鸣。
三城父兄一时陷，况复骨肉怀亲亲。
有生必死死有所，此死可羞尸素群。
矜韬衒略谩蠢蠢，妒功嫉效徒逡逡。
幸灾之迹弗容掩，不掉之尾何足云。
乡来益昌倡大义，阿源流芳千载荣。
胜天倘可恃人众，公道莫于行路听。
后先忠节贯日星，野史孰愈良史真。
题云崖图
傅若金（元代）

高崖含青空，云气所出入。絪缊日千态，崭绝恒特立。

雨合龙挂低，风回鸟飞急。寄言为山者，进篑庶可及。
送傅彬老检讨赴宜兴簿
华镇（宋代）

不是双翎羽未齐，天门欲到失云梯。眼前且看神仙府，身外休论枳棘栖。

百草让茶先有味，一瓶挹水近通携。扁舟邂逅须乘兴，细看东风罨画溪。
挽方水云道士用东坡先生清虚堂韵
沈周（明代）

学仙不就如炊沙，紫府著尔无閒衙。长生苦苦累唇舌，六十瞥眼风中花。

江湖漂萍本无蒂，一囊书画东西家。虚谈火龙配水虎，岂见白蝠如乌鸦。

惟于饮酒诧真趣，终身落魄犹苏葩。醉魔作祟病已剧，酒莫下咽惟需茶。

长途昨夜忽观化，讣至空使吾胸挝。皮囊败坏秋草里，青山剑穴从谁爬。

碧云黄鹤渺何许，矫首西睇令人嗟。我今随生亦随死，努力加饭辞餐霞。
立
刘才邵（宋代）

始和布政同天运，圣泽随春下九霄。垂法端闱万人喜，典章尽复祖宗朝。
元日小室独坐情思不怡
虞俦（宋代）

坐久无人问，愁多莫我娱。
颇知新岁好，却讶五行孤。
书乱尘凝案，灰寒雪拥炉。
可能无斗酒，墙外杂歌呼。
王昭君
李锴（清代）

凤皇虽为媒，鸩鸟能閒之。美人在宫中，衾枕宁自移。

艳色自骄矜，安怪它人为。当轩拜天子，流光耀前墀。

所愿在一见，去去无所辞。
鹊桥仙（立秋后一夕）
张鎡（宋代）

暑云犹在，澄空欲变，入夜徘徊庭际。新秋知是昨宵来，爱残月、纤纤西坠。

芭蕉老大，流萤衰倦，静里细观天意。轻风未有半分凉，奈人道、今宵好睡。
谢易之自京回遗余文物七品各赋律诗一首谢之
张仲深（元代）

操守冰霜四十年，岂期恩渥出崇天。森严史笔千人表，典雅文章众口传。

母子素心今始著，友朋高谊久弥坚。不惟家乘当珍重，要与图经续后贤。
伤刘复之三首 其一
薛季宣（宋代）

交情不在久，还有白头新。雨础知同气，斤墁丧若人。

薰焚虽有限，玉折岂无因。世事都如此，苍天何不仁。
杂兴十首
刘克庄（宋代）

苍苔满意上庭除，应为新来客屦疏。
老圃宁无螬半李，贫家尚有鼠馀蔬。
身光退士吟招隐，儿劝尊公赋遂初。
已与山灵盟歃了，龙钟断不就安车。
避寇纪事
王仲霞（清代）

骨肉离居西复东，今朝重聚一堂中。桃源偕隐休嫌僻，此地从无劫火红。
寻洪尊师不遇
刘长卿（唐代）

古木无人地，来寻羽客家。道书堆玉案，仙帔叠青霞。

鹤老难知岁，梅寒未作花。山中不相见，何处化丹砂。
孝敬皇帝挽歌
刘祎之（唐代）

戒奢虚蜃辂，锡号纪鸿名。地叶苍梧野，途经紫聚城。

重照掩寒色，晨飙断曙声。一随仙骥远，霜雪愁阴生。
岁朝图
胡敬（清代）

铜槃蜡滴无声腻，向晓双垂花绮丽。火拨松明灰渐多，彩旭曈曈射兰砌。

清尊旨酒陈满堂，柏叶色翠椒花香。莱衣次第起为寿，贺岁车笑门前忙。

披看此图境清绝，儿女青红嫌点笔。却将数笔写梅花，屋角横斜破香色。

花光鬓影朗照中，但觉满幅皆春风。添豪更尔弄狡狯，两颊酒带屠苏红。

人生但得左顾孺人右稚子，趺宕生涯寄文史，安问在朝还在市。

屈指团栾乐事多，三百六旬从此始。
题新定红渠阁
张伯玉（宋代）

烟卷龙绡豔格殊，彩霞翻处好风俱。
几杯仙露含秋色，一曲蟾宫在画图。
周瑜墓二首
袁枚（清代）

天生一将定三分，才貌遭逢总出群。
大母早能知国士，小乔何幸嫁夫君。
能抛戎马听歌曲，未许蛟龙得雨云。
千载墓门松柏冷，东风犹自识将军。

旌旗指日控巴襄，底事泉台遽束装？
一战已经烧汉贼，九原应去告孙郎。
管萧事业江山在，终贾年华玉树伤。
我有醇醪半尊酒，为公惆怅奠斜阳。
再次韵赠俞德瑞
陈造（宋代）

孰知妙语析微尘，细写都城浩荡春，
响我能分赵城璧，为君还缺唾壶银。
平时宦路甘违俗，投老诗声更后人。
枘凿推敲有砭剂，不劳千万得芳邻。
皇孙寿诗二首
陈造（宋代）

曾簉蓬莱挹德风，日亲儒保罄寅恭。
学穷奥阃包贤圣，人仰英寅肖祖宗。
彩服近天仍乐孺，帝觞拜赐列从容。
应刘寿语年年事，九万香笺未阙供。
武侯祠
任兰枝（清代）

丞相祠堂沔阳浒，桧柏森森铁干古。行人指点定军山，月黑天阴闻战鼓。

三分炎祚鼎终存，万马中原气已吞。五丈原头将星落，此间终古藏忠魂。

泱漭寒流向东去，霜郊豁见平芜路。南通剑阁北褒斜，想见当年运筹处。

我来下马拜荒丘，三代而还第一流。绵竹战馀瞻尚死，一门忠烈壮千秋。
南歌子·一点檀心紫
权无染（宋代）

一点檀心紫，千重粉翅光。蔷薇水浸淡鹅黄。别是一般风韵、断水肠。
有艳难欺雪，无花可比香。寻思无计与幽芳。除是玉水清瘦、道家妆。
为金陵章楚君题莫愁湖图二首 其一
夏孙桐（清代）

六朝花月已千载，虎踞龙蟠总似烟。两度石城来打桨，楼台犹是中兴年。
下第别郜扶（一作大，一作秩）
马戴（唐代）

穷途别故人，京洛泣风尘。在世即应老，他乡又欲春。

平生空志学，晚岁拙谋身。静话归休计，唯将海上亲。
送梁侍御巡永州
刘长卿（唐代）

萧萧江雨暮，客散野亭空。忧国天涯去，思乡岁暮同。

到时猿未断，回处水应穷。莫望零陵路，千峰万木中。
满庭芳·腊雪溶酥
李鼐（宋代）

腊雪溶酥，春冰浮玉，素蟾三五才过。晓来庭户，何事五云多。尽道九天麟坠，将环佩、袅袅鸣珂。风标爽，胸中嵬磊，豪气挽天河。

平生，横诉志，指挥夷虏，平定干戈。看它年功业，还让廉颇。且对江山难老，金樽满、鲸海翻波。歌声转，玉人扶处，拚取醉颜酡。
莲花曲
曾懿（清代）

水榭帘栊人如玉，鸣桡轧轧春波绿。昨宵酒醉各题诗，今朝都波《莲花曲》。

粉痕欲坠红妆浅，清露如珠垂欲散。翠潋清风荡融融，参差绿影云塘满。

莲子花开水槛东，重叠掩映鲛绡红。秋罗拂水水纹绉，香飘四座生荷风。

碧塘摇滟多芳草，白蘋断处生红蓼。紫鳞水面吸莲花，池边日日来青鸟。

遥遥柳绿锁湘烟，莲根莲叶相钩连。素藕丝柔情不断，露珠摇荡非真圆。

银浪金光荡晓日，绿蕖半掩桃花色。帘波隔水夏云生，千里轻风总无力。

杜宇啼残春已归，交交鸂鶒芳塘飞。愁煞江干采莲女，软风吹香香著衣。

青丝系船茱萸湾，重开新筵不忍还。侍女低鬟进美酒，坐中酒后皆红颜。

月明满地遥相望，鱼戏莲叶吸细浪。佩环初解舞衣轻，荷叶罗裙色一样。

归来玉婢捧花蕊，采莲夜夜得莲子。一身花露湿云衣，回首胭脂红十里。
偈颂一百六十首
释宗杲（宋代）

冲开碧落松千尽，截断红尘水一鸡。
不识本来真面目，将谓人题德峤诗。
立春日呈通守资中通直
晁补之（宋代）

摇轩柳态未应还，正在凭高望远间。
一夜春风吹北渚，清晨佳气满南山。
动头乐事从今数，信手诗章莫放闲。
但惜濉阳蔡公子，莺花烂漫向京关。
秋郊暮望
李忠鲠（清代）

萧萧黄叶落渔篷，小立官桥怅晚风。堤蓼亦知秋寂寞，一枝留向水边红。
端明无惰赵公哀诗二首
刘克庄（宋代）

忆昔并居封驳地，相期叶力共推车。
惯看东阁批黄敕，同向南衙沮白麻。
高兴竟归安石墅，大疑犹访魏舒家。
仅存一鉴今亡矣，想见昕朝亦叹嗟。
商山旅中作
邵雍（宋代）

残火昏灯夜正沉，默思前事拥寒衾。霜天皎月虽千里，不抵伤时一寸心。
和宁国守沈察院九月严霜十五韵
虞俦（宋代）

九月十月交，卦应西北乾。
少昊犹执矩，玄冥遽行权。
庆元敦牂岁，夏无雨暘愆。
早禾既有秋，人斯望有年。
晚稻亦怀新，颖实相接连。
不间东南亩，宁分左右肩。
严霜忽早降，节候无馀暄。
黄熟乃无日，青乾空在田。
殆不如稊稗，那敢咏好坚。
造物岂弃遗，繄时失后先。
逐夫亟欲诉，有司不谓然。
课无责之有，何异扼其咽。
使君恻兴念，官租为渠蠲。
作诗宽彼忧，至哉仁人言。
幸甚宣城民，信乎有二天。
偕峨眉僧过罗大夫季作读其新诗
黎遂球（明代）

芳草街头绕曲池，行吟堪与大夫期。黄金世变馀情种，白发春閒映色丝。

奉佛捲帘留燕乳，延僧隐几话峨眉。尘缘尽付花间雨，收拾残香入酒卮。
次韵张济川夜雪二首
李若水（宋代）

雪彩鳞鳞照夜徂，化工游戏翦轻酥。
竹声摇破梦千里，蓬迹转来天一隅。
寒压短檠花自落，风惊别浦雁相呼。
平明携杖前溪去，误入仙人白玉壶。
登大鞋岭望大海
杨万里（宋代）

杖屦千崖表，波涛万顷前。琼天吹不定，银地湿无边。

一石当流出，孤尖卓笔然。更将垂老眼，何许看风烟。
卜算子 前题
葛秀英（清代）

花绕玉屏风，氤氲兰麝馥。何事吹箫向碧空，鸾凤调琴曲。

惜别吹频添，侍儿催画烛。此后相思几上楼，终日求人卜。
起晚
陆游（宋代）

傍檐百舌语聪珑，已觉新春在眼中。
欲起未成还小睡，忽看初日满窗红。
离汶马上寄乡中亲旧
刘挚（宋代）

半月徘徊去鲁迟，二年樽酒奉音徽。又贪圣宠移金节，还使乡人笑锦衣。

天地中间真远客，田园芜没盍来归。东州不拟多时住，已傍芦溪作钓矶。
题潭州徐氏春晖亭
苏轼（宋代）

曈曈晓日上三竿，客向东风竞倚栏。
穿竹鸟声惊步武，入檐花影落杯盘。
勿嫌步月临玄圃，冷笑乘槎向海滩。
胜概直应吟不尽，凭君寄与画图看。
春日西郊
范梈（元代）

东风千里福州城，绿水青山老送迎。惟有垂杨偏待客，数株残雨带流莺。
清江留别任子严
王庭圭（宋代）

正月下南昌，扁舟过玉梁。逢人问任子，迷路失仙乡。

吾道今如此，斯文恐未亡。乌台千载话，他日自辉光。
新雪二首（寄杨舍人）
白居易（唐代）

不思北省烟霄地，不忆南宫风月天。

唯忆静恭杨阁老，小园新雪暖炉前。

不思朱雀街东鼓，不忆青龙寺后钟。

唯忆夜深新雪后，新昌台上七株松。
奉和姚令公温汤旧馆永怀故人卢公之作
苏颋（唐代）

树德岂孤迈，降神良并出。伟兹廊庙桢，调彼盐梅实。

正悦虞垂廊，翻悲郑侨卒。同心不可忘，交臂何为失。

清路荷前幸，明时称右弼。曾联野外游，尚记帷中密。

新恸情莫遣，旧游词更述。空令还辱和，长叹知音日。
和武公望雪梅五首
廖行之（宋代）

腊残春到无多日，留得清芬伴倾椒。
却放东风吹冻裂，遣渠堤柳又新条。
寄裴仲谟
黄庭坚（宋代）

交游二十年，义等亲骨肉。
风雨漂我巢，公亦未有屋。
寄声来问安，足音到空谷。
我家辇毂下，薪桂炊白玉。
在官与影俱，衣绽发曲局。
天机行日月，春事勤草木。
念公笃行李，野饭中道宿。
惊沙卷旍旗，乌尾城角谡。
骚骚家治具，夫子且归沐。
作书寄後乘，为我遣臣仆。
起居太夫人，并问相与睦。
空谣吟
曹勋（宋代）

抗辔蹑飞景，携手仰员罗。
空谣发新声，群响随节和。
琼音动虚发，神宇凌高歌。
偃盖沧浪宫，整襟翔玉华。
流目厌尘袂，轩冕卑泥沙。
咄咄樊笼子，胡不餐朝霞。
他年一抔土，得失奚足夸。
舍生失天爵，扰扰真蓬麻。
咏琴（一作杨希道诗）
杨师道（唐代）

久擅龙门质，孤竦峄阳名。齐娥初发弄，赵女正调声。

嘉客勿遽反，繁弦曲未成。
古调笑 春晚
张淑（清代）

春晚。春晚。人与燕莺同懒。小庭昨夜风过，红紫还怜谢多。

多谢。多谢。剩有荼蘼迟嫁。
涧松
陆游（宋代）

药出山来为小草，楸成树後困长藤。
涧松郁郁何劳叹，却是人间奈废兴。
梦游紫霞寤而感怆
周密（宋代）

紫霞当日按凉州，曾到仙家十二楼。秋影满堂花外烛，冷香飞句柳边舟。

冰弦泛月传新谱，芳槛移春接俊游。授简梁园人老去，年年葵麦长新愁。
馆卿命下孝威以诗见赠和答 其二
龚鼎孳（清代）

雁鹜谋诚短，夔龙地敢论。幻频看海市，梦亦怯天门。

事过疑羊祜，时清醉屈原。侧身知亢悔，柔道欲占坤。
塞下曲四首·其一
李益（唐代）

蕃州部落能结束，朝暮驰猎黄河曲。
燕歌未断塞鸿飞，牧马群嘶边草绿。
自彝陵州发棹至黄牛峡
沈廉（清代）

江月欲落晨鸡鸣，客船未发官船行。晓风飕飕舟子喜，蒲帆吹出彝陵城。

鼓声坎坎日方吐，船头渐听滩声怒。棹转俄惊又一天，桃花鸡犬回头误。

入峡愈深山愈奇，半云半雨崖倾欹。疾风卷水水欲立，纷红骇绿相离披。

尽日冥搜思缥缈，空里无声绝飞鸟。斜照西南一角天，数峰青入微云表。

初疑前山无路通，划然一线开鸿蒙。乃叹伟哉神禹迹，人力疏凿天无功。

危滩更转势欲压，路断云根疑倒插。喷珠跳雪从空来，不知此是黄牛峡。

我闻昔日有黄牛，助禹开导疏江流。至今风云相隐见，惝恍如有神人游。

百丈高牵不可越，行人到此真愁绝。一舟簸荡波涛中，却与鱼龙争出没。

吁嗟乎！黄牛峡水无时停，黄牛峡石无时平。人言虽险君勿怖，那得人间有平路。
魏漕彦成昔宰弋阳政绩上闻召对改秩予适当词
胡寅（宋代）

闻说仙居窈复宽，湖山全似画图看。
谪归正值皇纲整，莫向斯时咏考盘。
老马行
方回（元代）

十年何啻骑千马，望风此马甘为下。
老夫与尔共艰难，定非苟且相逢者。
忆昔专城鬓欲霜，宇宙茫茫成战场。
指呼壮士斩群贼，蹀躞溅血沾靴裳。
{外广内殷乙换二}中始与驽骀列，夜夜向风嘶晓月。
咆哮跳踯不受鞍，独我乘之心妥帖。
韩干曹霸画图同，耳小胸开蹄踣铁。
吴隄朝望海门潮，蓟门暮踏燕山雪。
黄云衰草出长城，碧眼虬髯逢者惊。
百人走驿落喘汗，力追不及犹缓行。
痛饮烂醉仍宵征，了无倾侧肩舆平。
发雕齿钝两衰暮，重到江南如隔生。
我閒解官甘寂寞，尔病良医频灌烙。
去年西湖往探梅，雅称是翁俱矍铄。
陌上谁家年少郎，千金美妾规紫光。
谨营刍豆尚努力，永伴残年田子方。
江边竹枝词（七首）
王逢（元代）

乱石呀声大小湾，石中无玉作连环。
楚江风浪吴烟雨，翠锁修眉八字山。
上巳游西园分韵得兰字与杨礼部携同院诸公赋二首 其一
赵秉文（金朝）

相逢草草即杯盘，谁识吾曹个里欢。燕蹴檐花堕茵席，鱼摇波日动栏干。

无穷照影溪溪柳，不住吹香畹畹兰。已属清明连上巳，更容飞盖接鹓鸾。
水月园
楼钥（宋代）

具美杯残意未休，相将重上望湖楼。
楼台忽已居平地，风月何曾识旧游。
更挈酒樽过水月，坐增诗兴满沧洲。
春风共约新桥畔，遥拜双龙万斛舟。
送李季允侍郎归蜀五绝用禅房花竹幽为韵
刘宰（宋代）

淮海身如击，岷峨路去赊。
相思冰雪里，却立嗅梅花。
隆庭竹至四绝句 其四
洪适（宋代）

装景松篁浑可喜，忘机鸥鹭不相猜。南窗情话有时尽，唤取青州从事来。
满庭芳·碧水惊秋
秦观（宋代）

碧水惊秋，黄云凝暮，败叶零乱空阶。洞房人静，斜月照徘徊。又是重阳近也，几处处，砧杵声催。西窗下，风摇翠竹，疑是故人来。
伤怀。增怅望，新欢易失，往事难猜。问篱边黄菊，知为谁开。谩道愁须殢酒，酒未醒、愁已先回。凭阑久，金波渐转，白露点苍苔。
踏莎行 花朝
陈嘉（清代）

芳草侵阶，落花辞树。韶光一半随流去。杏饧门巷又清明，踏青试约邻家女。

旅燕初归，流莺欲语。垂杨绿遍闲庭宇。二分春色一分阴，一分不定晴和雨。
岭上见大江及匡庐诸峰
项安世（宋代）

背立梧桐岭，面对匡庐峰。
江流过其下，渺渺去朝宗。
万山左右过，如阵复如墉。
壮哉天地间，伟观人所钟。
自有此山来，来往赏憧憧。
岂是千载人，无有此心胸。
定应出圣宅，山鬼閟其踪。
兹行亦奇事，突兀肯相供。
多言恐怒来，急下扶吾筇。
西江月（又和前人）
张继先（宋代）

蓬户横开岑寂，寒窗侧映清晖。竹风偷入五香帏。还有好音相惠。

须信毫芒可入，明珠胎里忘机。宵征夜宴是和非。月府仙人无愧。
胡帅见和用韵再寄 其三
黄彦平（宋代）

国步谁为梗，民生乃见兵。选贤丞相府，持节伏波营。

健笔千钧重，先锋一鸟轻。征南多兴绪，相忆暮云平。
浣溪沙十八首 其九
项鸿祚（清代）

风蹴飞花上绣茵，柳丝无力绊残春。今年时节去年人。

蝉锦暗销双枕泪，雁弦愁锁一筝尘。不思前事亦伤神。
初夏倚春望六祖寺
赵汝回（宋代）

柳絮兼花片，舞风湘水滨。
浓岚如细雨，初夏是残春。
鸟度山家曲，泉清佛界尘。
年衰眠易醒，归梦不能夫。
竹枝歌六首寄胡定安 其二
吕诚（元代）

铜柱山前铜鼓声，野花蛮果不知名。却喜土人能爱客，蒌蒂槟榔相送行。
次韵史少庄竹醉日移竹
魏了翁（宋代）

平生自许岁寒操，醉日移来三十丁。
底事此君亦移转，连明风雨唤教醒。
四月十三日寇临吾邑，谢铁珊拒敌而死，诗以挽之
汪怡甲（清代）

谢公出处最超然，与世无争证佛缘。寇势突来谁拒敌，忠怀愤发独披坚。

那愁白骨千秋暴，祇把丹心一点悬。从此芳名流后世，阎君祠里媲前贤。
别後寄永叔
梅尧臣（宋代）

前日辞亲泪，又为别友出。
愁极反无言，欲言词已窒。
荷公知我诗，数数形美述。
兹道日未堙，可与古为匹。
孟卢张贾流，其言不相昵。
或多穷苦语，或特事豪逸。
而於韩公门，取之不一律。
乃欲存此心，欲使名誉溢。
窃比於老郊，深愧言过实。
然於世道中，固且异谤嫉。
交情有若此，始可论胶漆。
同王非态宗伯游慈慧寺兼访愚庵上人
何吾驺（明代）

朝光閒接轸，乘兴即寻僧。杖隐疑为石，龛栖不断灯。

凭高观六海，谈远出三乘。證义都无著，因君得未曾。
句 其一
朱敦儒（宋代）

试将天下照，万象总分明。
寄子虡
陆游（宋代）

吾儿适淮壖，送之梅市桥。
三年安得过，思汝双鬓凋。
今年当代归，秋色已萧萧。
迎汝不惮远，梦泝钱塘潮。
人事不可料，邑民挽归桡，郡牧部使者，交章闻之朝。
增秩复使留，此事久寂寥。
念汝未育子，大女方垂髫，小女闻学行，想像扶床娇。
汝少知读易，外物莫能摇，但愿早举孙，不必七叶貂；归来郎罢前，相从乐箪瓢。
却归睦州至七里滩下作
刘长卿（唐代）

南归犹谪宦，独上子陵滩。江树临洲晚，沙禽对水寒。

山开斜照在，石浅乱流难。惆怅梅花发，年年此地看。
雨窗夜感
董嗣杲（宋代）

风窗停暑雨，竹簟展寒波。
酒醒乾坤小，林昏鸟誉多。
凉堂喧管钥，秋戌淬弓戈。
殊感征行苦，悲蛩咽楚莎。
跋宛陵集
李学孝（清代）

嗟哉陶韦久不作，大年衲被纷拿攫。但得音从肺腑流，东野穷愁复不恶。

我观梅宛陵，寄兴何古泊。落墨遥遥天地间，风人情性吾其托。

冰雪文章避俗携，太羹元酒供斟酌。疏星澹月江风微，癯然独立瑶台鹤。
书愤
苏泂（宋代）

黄叶冷飕飕，临风搔白头。
江湖无老伴，天地有新愁。
橐禁行鸳晓，榆关战马秋。
平生忠孝意，到死不能休。
偈颂三十六首
释如珙（宋代）

刍狗吠时天地合，木鸡啼后祖灯辉。
一年光景今宵尽，万里更无人未归。
水龙吟（乘雪登仲宣楼，和前韵）
李曾伯（宋代）

玉龙飞下残鳞，千岩万壑皆填委。乾坤一色，不知身隔，蓬莱几里。疑是瑶英，盛开元圃，被风敲碎。倚危楼极目，长江渺处，浑错认、沙鸥起。

依约青帘遥指。记山家、酒香无比。访梅江路，何时归唤，小苍长耳。孙案袁门，不妨高卧，足娱书史。且摩挲霜鬓，嘲吟冰筋，共荆人喜。
凌歊晚眺
周紫芝（宋代）

故乡南望几时回，落日登临眼自开。倚杖独看飞鸟去，开窗忽拥大江来。

伤心不见姑溪老，抱病聊寻宋武台。岁晚无人吊遗迹，壁间诗在半灰埃。
偶成 其三
黄大受（宋代）

绿草何自来，蔓延满中庭。前朝方芟夷，兹视忽已盈。

竹间幽兰花，数四移乃成。
良臣会饮于仙庄话次颇闻俗子讥诃次前韵自解兼呈国镇
欧阳澈（宋代）

鸱夷载酒神仙宅，面作缬纹拚卷白。饮馀指掌话平生，冷笑濡需同豕虱。

昆山片玉本无瑕，洗垢瘢痕任人索。此中空洞贮天真，何止容卿数百人。

但见娄公容唾面，未应子路不知津。会逢博物为鉴拔，太阿拂拭宁因循。

男儿强项不易屈，剪剪羞他拜望尘。席门车辙多长者，虽不事事非长贫。

意详文赡诸儒慕，纷纷谁复师班固。膏唇泽舌猎英华，立涸宛如沟浍雨。

缨冠门下谩峨峨，鲁国真儒自不多。何时解榻挥金椀，陶然烂醉奚落河。

清狂浪语文字饮，不须罗袜衬凌波。芙蓉仙人酒量阔，况有诗客相吟哦。

迎宾扫雪尚如何，乘兴扁舟须一过。
七交七首
欧阳修（宋代）

洛城车隆隆，晓门争道入。连袂纷如帷，文者岂无十。

壮矣张太素，拂羽择其集。远慕邺才子，一笑欢相挹。

虽有轩与冕，攀翔莫能及。人将孰君子，盍视其游执。
念往
王炎（宋代）

畴昔鳙溪翁，重为子相攸。
谓我稍可教，许以相匹俦。
此德未及报，黄发归山邱。
今又舍我去，垂老增百忧。
深念不能置，泫然清泪流。
寄道士萧止庵二首 其一
黄哲（元代）

昔寓朱明洞，神游碧涧阿。庭临栖鹤树，衣拂挂猿萝。

凤吹青云曲，龙吟白雪歌。仍惭勾漏令，尘梦入槐柯。
采石江上元夕简武昌周博士临湘李驿宰
王褒（两汉）

朝回无处不淹留，元夕江干繫去舟。九奏箫韶天上听，千家灯火月中游。

然犀壮志空流水，倚马长才见故丘。佳节谩劳伤往事，百壶堪醉鹔鹴裘。
汪中丞戚都督道服访余小祇园即事 其三
王世贞（明代）

藏经阁前风雨横，猎猎梅花飞早春。却似脩罗初破日，满天惊散玉龙鳞。
崇阳道中作四首 其四
李纲（宋代）

连年兵甲兴，犹幸东南稔。食足无叛民，闾里得安枕。

传闻江淮间，蝗旱今犹甚。努力事燮调，未寒心已凛。
寄冯大辩二首 其一
饶节（宋代）

阅礼敦诗数范公，威名千古在羌戎。范公远矣偏裨老，犹挟仙方可疗穷。
天津八景 其八 海门夜月
李东阳（明代）

海门东望极空明，月里山河影乍晴。万里沧波天一色，数声灵籁夜三更。

水精宫閟鱼龙冷，白玉城高鹳鹤轻。不用扁舟泛寥廓，且看奇绝尽平生。
高宗明堂前朝献景灵宫十首 其九 送真用《太安》。
郊庙朝会歌辞（宋代）

高飞安翔，持御阴阳。幽赞圆穹，监观四方。元精回复，奄虞孔良。

毕觞降嘏，偃蹇于骧。
偈颂一百四十一首 其八十七
释师范（宋代）

三日前，五日后，药若不瞑眩，厥疾弗瘳，折脚云门见睦州。
边将
罗邺（唐代）

马上乘秋欲建勋，飞狐夜斗出师频。若无紫塞烟尘事，

谁识青楼歌舞人。战骨沙中金镞在，贺筵花畔玉盘新。

由来边卒皆如此，只是君门合杀身。
将赴叙州谒江市庙
胡澧（明代）

古庙龙蟠石径新，树环村店昼深深。明朝草遍王程急，怀土忧时别后心。
挽独乐万处士
张元祯（明代）

山居清隐客，适趣任逍遥。蹑屐穿云径，扶藜渡涧桥。

赏花斟美酒，采药斸灵苗。误入蓬莱岛，仙魂竟莫招。
冬日呈应之
宋祁（宋代）

宾席满浮埃，劳歌倦抚怀。
囊风寒薄木，鵾雪夜平阶。
庄室虚仍白，颜心静已斋。
北山如借问，矫首谢丹崖。
偈倾一百三十三首
释法薰（宋代）

出一丛林，入一丛林。
不具参方眼，难透祖师心。
题信州月岩
陈杰（宋代）

冈路阴阴忽半规，无盈万古亦无亏。
凿开空洞地有眼，劈下广无天不知。
小著山河偏影处，平分蟾桂上弦时。
游人莫讶清光少，照见江东几盛衰。
次韵湖阴韦深道五小诗 其三
李之仪（宋代）

江头风浪似重关，几许行人限往还。不是多情过相与，肯将一叶犯银山。
唐参政挽诗 其二
刘攽（宋代）

倜傥先言路，经纶重鼎司。武文兼二允，爱直见双遗。

无复灵台论，空伤薤露诗。邢山向郑国，千古意同悲。
蕃来湖州连与叔骥和叔明父叔宝相从又从和叔
赵蕃（宋代）

邂逅忽成三癸亥，就中和也少三年。
诸公濯濯故如许，老我萧萧真足怜。
少住政当愁雪日，欲行翻是喜晴天。
东南故旧多离阔，犹喜丞能共此筵。
方诸曲二首
曹勋（宋代）

迢迢方诸宫，玉阙排霄起。
扶桑高扶疎，森耸数千里。
碧椹杂青高，蟠桃映瑶水。
离离间朱实，凤鸟护丹蕊。
灵风洒兰林，空歌洞霄紫。
青童会群真，趣节召扬许。
安妃从元君，鸾旗翳沧渚。
翩翩八景舆，鸣珂下容与。
拊手扬玉音，妙响翔天宇。
真气凄金石，聆之廓丹府。
灵波濯曜罗，朝元道笳鼓。
臙脂井
范成大（宋代）

午醉醒来一梦非，忽忽玉树逐春归。
臙脂却作千年计，不似愁魂四散飞。
武昌阻风
方泽（宋代）

江上春风留客舟，无穷归思满东流。
与君尽日闲临水，贪看飞花忘却愁。